Ari Behn

Familiebakgrunn

Han er sønn av steinerskolelærer Olav Bjørshol og rosenterapeut Marianne Solberg og er bror av regissør Espen Bjørshol Solberg og kunstformidler Anja Sabrina Bjørshol. Han er født Ari Bjørshol, men tok i voksen alder i 1996 mormorens opprinnelige etternavn, Behn; navnet er nedertysk og trolig en kortform for Bernhard, og familien stammer fra den tyskfødte offiseren Henrich Jürgensen Been fra Schleswig-Holstein. I slutten av august 2009 kom det fram at den pensjonerte bilmekanikeren Terje Erling Ingebrigtsen (1933– 2009) fra Tromsø er Behns bestefar på farsiden. Ingebrigtsen døde få måneder senere. Fra Ari Behn var ti år, var bokillustratøren Jan Pahle stefar.

Liv

Ari Behn ble født i Århus. Som barn bodde han i Danmark og England en periode før familien flyttet til Tennevoll i Lavangen i Nord-Norge. Familien slo seg ned på Østlandet da Ari var seks år gammel.
Behn har gått på Steinerskolen i Moss og er døpt i Kristensamfundet. Han har tidligere blant annet arbeidet som truckfører, bartender og i førskolen.
Av utdanning har han bachelorgrad fra Universitetet i Oslo med fagene idéhistorie og religionshistorie. Som ung voksen tilbrakte Behn flere år på reise i Afrika, USA og Asia.
Ari Behn hadde sitt litterære gjennombrudd i 1999 med boken Trist som faen. Novellesamlingen solgte i over 100 000 eksemplarer,, og pr. mars 2001, da det ble kjent at han og Märtha var sammen, hadde han solgt 30.000 eksemplarer.
I tillegg til sitt forfatterskap har Behn også hatt andre kunstneriske og kreative prosjekter. Sammen med Baron von Bulldog lanserte han en smokingkolleksjon i 2004. I 2007 lanserte han vinglass og serviset «Peacock» for Magnor Glassverk.
I tillegg har han laget dokumentarer for fjernsyn og arbeidet som skribent for diverse publikasjoner som Dagbladet, Aftenposten, Vagant og Hot Rod. Våren 2011 debuterte han som dramatiker med stykket Treningstimen, som ble satt opp ved Rogaland Teater i regi av Kim Sørensen.
Han var i noen år en del av den kunstneriske vennekretsen Den Nye Vin, som bestod av blant annet fotografen Per Heimly. Dette vennskapet endte i brudd og mye turbulent medieomtale da Heimly solgte et privat bilde av Behn til ukebladet Se og Hør bare måneder før Behn giftet seg.
Vennskapet er nå tatt opp igjen, og Behn og Heimly jobbet sammen om underholdningsserien Ari og Per som ble vist på NRK våren 2011. Serien vant prisen for beste underholdningsserie under Gullruten 2011 og ble dessuten nominert i klassen beste nye programserie.
Behn giftet seg med prinsesse Märtha Louise i Nidarosdomen i Trondheim den 24. mai 2002. Deres første datter, Maud Angelica, ble født på Rikshospitalet i Oslo 29. april 2003, og deres andre datter Leah Isadora kom til verden på Bloksbjerg på Hankø 8. april 2005. Parets tredje datter, Emma Tallulah, ble født i parets hjem i Lommedalen 29. september 2008. De kunngjorde i august 2016 at de skal skilles.

Forfatterskap

Hans debutbok, Trist som faen. Fortellinger (1999) fikk sitt første opplag utsolgt på under en uke. Førsteopplaget var på 1 800 eksemplarer. Boken består av 15 fortellinger og beskriver unge mennesker i Afrika, Las Vegas og Norge som prøver å finne sin plass i samfunnet. Den er utgitt innbundet, som paperback samt som lydbok. Ari Behns debut ble meget godt mottatt blant kritikerne, noe hans neste samling med fortellinger, Talent for lykke (2011), også ble. VGs kritiker omtalte boken som "Fremragende" og ga den terningkast seks.
I tillegg har Ari Behn bidratt med tekster til boken Hot Rod i samarbeid med Jan Walaker og Lars Fr. H. Svendsen. Han har også bidratt i Kolon Forlags antologi Nye Linjer (1995) med fem korttekster. Disse korttekstene blir gjerne omtalt som Behns aller første debut på trykk da noen av dem senere ble utgitt i redigerte versjoner i "Trist som faen". I denne sjeldne antologien skriver Ari Behn under navnet Ari Mikael. Bøkene hans er oversatt til seks språk: svensk, dansk, tysk, fransk, ungarsk og islandsk.

Utmerkelser

Behn er innehaver av stort æreskors med stjerne av Oranje-husordenens kroneorden. Han er også tildelt Kongehusets 100-årsmedalje, Kong Olav Vs minnemedalje og Kong Harald Vs jubileumsmedalje 1991–2016.